Perussuomalaisten nuorisojärjestön valtionavustus peruttiin kohua aiheuttaneen Twitter-jaon jälkeen. Järjestön mielestä päätöksen takana on muitakin syitä.

Perussuomalaisten nuorten mukaan avustushylkäyksen takana on muitakin syitä kuin yksi twiitti. AOP

Perussuomalaiset Nuoret ry:n puheenjohtaja Asseri Kinnunen arvostelee voimakkaasti opetus- ja kulttuuriministeriön (OKM) päätöstä lopettaa järjestön avustuksen maksaminen. Päätös avustuksen perumisesta tuli tällä viikolla.

– Avustuksen eväämisen taustalla on muitakin syitä kuin ne, jotka on mainittu julkisuudessa, ja ne ovat vielä kohuttuun twiittiin perustuvia syitäkin hatarammalla pohjalla. OKM:n toiminta muistuttaa vahvasti poliittista syrjintää, Kinnunen toteaa tiedotteessaan.

Ministeriö ei ole Kinnusen mielestä tarpeeksi selkeästi eritellyt mihin kaikkiin järjestön kannanottoihin se viittaa päätöksessään. Kinnunen katsoo, että ministeriön pitämät ongelmalliset kannanotot liittyvät muun muassa siihen, että järjestö vastustaa nykyistä maahanmuutto- ja monikulttuurisuuspolitiikkaa.

PS-nuorten kannanotot, linja ja toiminta pohjautuvat Kinnusen mukaan järjestön periaateohjelmaan, joka on hyväksytty vuonna 2015.

– Ministeriön tuoreen päätöksen takana on siis linjauksia ja kannanottoja, jotka ovat olleet olemassa jo ennen päätöstä vuoden 2019 valtionavustuksen myöntämisestä. Perussuomalaiset Nuoret katsoo, että mainitut seikat horjuttavat jo ennestään hataralla pohjalla ollutta päätöstä entisestään, Kinnunen huomauttaa.

Taustalla Twitter-tilin sisältö

Opetus- ja kulttuuriministeriö ilmoitti viime keskiviikkona, että se lopettaa Perussuomalaiset Nuoret ry:n tämän vuoden avustuksen maksamisen ja perii takaisin avustuksesta jo maksetun osuuden.

PS-Nuorten saama valtion avustus tälle vuodelle on 115 000 euroa, josta on jo maksettu 57 500 euron erä.

Avustuksen peruuttaminen liittyy PS-nuorten virallisella Twitter-tilillä julkaistuun kuvaan tummaihoisesta perheestä, jonka saatteena oli kehotus äänestää EU-vaaleissa perussuomalaisia, "jotta Suomen tulevaisuus ei näyttäisi tältä".

Ministeriö muistuttaa, että avustettavan nuorisojärjestön tulee toiminnassaan toteuttaa nuorisolain tavoitteita. Sen lähtökohtina ovat lain mukaan esimerkiksi yhteisvastuu, kulttuurien moninaisuus ja kansainvälisyys.